CELEX: 62007TN0470
Language: da
Date: 2007-12-19 00:00:00
Title: Sag T-470/07: Sag anlagt den 19. december 2007 — Dow Agrosciences BV m.fl. mod Kommissionen

8.3.2008   
            
            
               DA
            
            
               Den Europæiske Unions Tidende
            
            
               C 64/41
            
         Sag anlagt den 19. december 2007 — Dow Agrosciences BV m.fl. mod Kommissionen
   (Sag T-470/07)
   (2008/C 64/67)
   Processprog: engelsk
   Parter
   
      Sagsøgere: Dow Agrosciences BV (Rotterdam, Nederlandene), Dow AgroSciences Ltd (Hitchin, Det Forenede Kongerige), Dow AgroSciences SAS (Mougins, Frankrig), Dow AgroSciences Export SAS (Mougins, Frankrig), Dow AgroSciences Italia Srl (Milano, Italien), Dow AgroSciences Iberica SA (Madrid, Spanien), Dow AgroSciences Vertriebsgesellschaft mbH (Neusiedl am See, Østrig), Dow AgroSciences LLC (Indianapolis, De Forenede Stater) (ved lawyers K. Van Maldegem og C. Mereu)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Kommissionens beslutning 2007/619/EF annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgerne har nedlagt påstand om annullation af Kommissionens beslutning 2007/619/EF af 20. september 2007 om afvisning af at optage 1,3-dichlorpropen i bilag I til Rådets direktiv 91/414/EØF (1) (»direktiv 91/414«) og om tilbagekaldelse af godkendelser af plantebeskyttelsesmidler, der indeholder dette stof.
   Ifølge sagsøgerne er den anfægtede beslutning ulovlig af følgende grunde:
   
               a)
            
            
               Den anfægtede beslutning tilsidesætter væsentlige formforskrifter, idet den er baseret på en rapport fra Den Europæiske Fødevaresikkerhedsautoritet (»EFSA«), som angiveligt er i strid med artikel 8, stk. 7 i Kommissionens forordning 451/2000 (2). Dertil kommer, at sagsøgte har tilsidesat ovennævnte forordnings artikel 8, stk. 8, og at den anfægtede beslutning er vedtaget i strid med den relevante lovgivningsprocedure, hvorved der er sket en tilsidesættelse af artikel 5 EF, artikel 7 EF og artikel 5 i afgørelse 1999/468 (3).
            
         
               b)
            
            
               Den anfægtede beslutning indeholder åbenbare fejlskøn, eftersom den medfører en afvisning af at optage 1,3-dichlorpropen i bilag I til Rådets direktiv 91/414/EØF, uden at det godtgøres, at stoffet udgør en risiko for menneskers sundhed eller for miljøet, og idet stoffet ikke opfylder kravene i artikel 5, stk. 1, og artikel 5, stk. 2, i direktiv 91/414 for at blive optaget i bilag I.
            
         
               c)
            
            
               Den anfægtede beslutning tilsidesætter fællesskabsrettens generelle principper, navnlig i) retssikkerhedsprincippet og princippet om beskyttelse af den berettigede forventning, ii) proportionalitetsprincippet, iii) ligebehandlingsprincippet, iv) princippet om god forvaltning og v) sagsøgernes ret til forsvar og ret til en retfærdig rettergang.
            
         
               d)
            
            
               Den anfægtede beslutning tilsidesætter EF-traktaten og den lovgivning, som er knyttet til anvendelsen heraf, og navnlig i) artikel 13 i direktiv 91/414 samt ii) artikel 95 EF og nævnte direktivs artikel 4 og 5.
            
         Sagsøgerne har endvidere rejst en ulovlighedsindsigelse i henhold til artikel 241 EF mod artikel 20 i Kommissionens forordning nr. 1490/2002 (4), som ifølge sagsøgernes opfattelse udgør et alvorligt indgreb i deres berettigede forventning, idet forordningen indebærer en ændring af forordning nr. 451/2000, som medfører, at EFSA skal inddrages i vurderingen af det omhandlede stof.
   
      (1)  Rådets direktiv 91/414/EØF af 15.7.1991 om markedsføring af plantebeskyttelsesmidler (EFT L 230, s. 1).
   
      (2)  Kommissionens forordning (EF) nr. 451/2000 af 28.2.2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF (EFT L 55, s. 25).
   
      (3)  Rådets afgørelse 1999/468/EF af 28.6.1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184, s. 23).
   
      (4)  Kommissionens forordning (EF) nr. 1490/2002 af 14.8.2002 om yderligere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF, og om ændring af forordning (EF) nr. 451/2000 (EØS-relevant tekst) (EFT L 242, s. 23).